Simona Halep a primit vești bune din partea TAS! Tenismena a contestat suspendarea de patru ani pentru dopaj și a cerut să-i fie redusă pedeapsa sau chiar suspendată. Recent, sportiva a aflat verdictul favorabil pentru ea. Când va juca Simona Halep primul meci după ce a scăpat de suspendare?
Simona Halep a câștigat procesul cu ITIA la TAS! Suspendată la patru ani în septembrie 2023, tribunalul de la Lausanne i-a redus pedeapsa la doar nouă luni. Sportiva a susținut în fața judecătorilor că nu s-a dopat cu bună știință și că suplimentele recomandate de echipa lui Patrick Mouratoglou au fost contaminate. Ea era acuzată că a consumat roxadustat, o substanță interzisă în sportul profesionist.
În total, sportiva din România a pierdut 10 luni de joc, dar poate reveni imediat pe zgură, care e și suprafața ei favorită. Pe toată perioada suspendării, tenismena a ieșit complet din clasamentul WTA, așa că are nevoie să ceară un wild-card pentru a putea juca și cu siguranță va primi. După ce a câștigat procesul la TAS, Simona Halep ar putea reveni pe teren în aprilie.
Primul turneu la care ar putea să participe este la Stuttgart la mijlocul lui aprilie. De ce va reveni abia atunci? Simona are nevoie de timp pentru a ajunge la un nivel ridicat, iar la turneele de hard din SUA nu mai poate participa. Indian Wells a început deja, în timp ce Miami va urma în doar două săptămâni, o fereastră de timp prea mică pentru campioana noastră.
Astfel, cele mai mari șanse le are în Germania. În trecut, ea a mai câștigat turneul de la Stuttgart. Astfel, în perioada 15-21 aprilie, Halep se poate afla în Germania, iar între 23 aprilie – 5 mai la Madrid, Spania, altă competiție pe care a câștigat-o. În acest mod, va fi aptă să joace la Roland Garros, care va începe pe 26 mai 2024 la Paris. Până la French Open va mai avea și varianta Roma, alt turneu unde a avut rezultate remarcabile.
Simona Halep, dublă câștigătoare de Grand Slam, Roland Garros (2018) și Wimbledon (2019), a dat în judecată Quantum Nutrition, compania canadiană care a realizat suplimentul nutritiv contaminat. Sportiva cere daune de peste zece milioane de dolari.